Farg‘onada fuqarolarni noqonuniy tarzda chegaradan o‘tkazish bilan shug‘ullangan shaxsga jazo chorasi ko‘rildi

O‘zbekistonda davlat tinchligini asrash, sarhadlar daxlsizligini ta’minlash borasida olib borilayotgan  sa’y-harakatlarga qaramasdan ayrim kimsalar tomonidan davlat chegaralarini buzish, yashirin va aylanma yo‘llar bilan mamlakat hududiga noqonuniy mahsulotlarni olib o‘tish ishlariga qo‘l urilmoqda, deya xabar bermoqda Farg‘ona viloyat hokimligi matbuot xizmati.

Farg‘ona tumanining Vodil qishlog‘ida yashovchi Xolmuhammad Abdupottayev ham bu kabi jinoyatni bir necha bor sodir etib, qilmishiga yarasha jazoga tortilgan bo‘lsa-da, undan o‘ziga tegishli xulosa chiqara olmadi. Abdupottayev bu safar Qirg‘iziston Respublikasining hali balog‘at yoshiga to‘lmagan fuqarosi Dilrabo Rahimovani o‘zi istiqomat qiladigan Farg‘ona tumanining Yuqori Vodil qishlog‘i X.Tursunqulov ko‘chasida joylashgan uyi orqali 1 200 qirg‘iz puli evaziga Qirg‘iziston Respublikasidan O‘zbekiston hududiga o‘tishiga yordam berayotganida harbiy qism chegara xizmatchilari tomonidan qo‘lga olindi.
Xolmuhammad Abdupottayev va Dilrabo Rahimova tomonidan sodir etilgan qing‘ir ish jinoyat ishlari bo‘yicha Farg‘ona tuman sudi tomonidan ko‘rilib, ularga jinoyat kodeksining tegishli moddalariga asosan jazo chorasi belgilandi.
“Xavfli retsidivist sanalgan Abdupottayevga eng kam oylik ish haqining yigirma barobari miqdorida, ya’ni ikki million olti yuz to‘rt ming sakkiz yuz (2 604 800) so‘m, Dilrabo Rahimovaga esa uning voyaga yetmaganligi inobatga olingan holda eng kam oylik ish haqining 3 barobari miqdorida – uch yuz to‘qson ming yetti yuz yigirma (390 720) so‘m jarima jazolari tayinlandi”, — deyiladi viloyat hokimligi xabarida.